钦定古今图书集成/理学汇编/字学典/第089卷 > 《又答书》梁·武帝
## 钦定古今图书集成/理学汇编/字学典/第089卷 > 《又答书》梁·武帝

又《省别疏》云：“故当宜微以著赏，此既胜事，风训非嫌”
云云。然则所习，聊试略言。夫运笔邪则无芒角，执手
宽则书缓弱，点掣短则法臃肿，点掣长则法漓澌。画
促则字势横，画疏则字形慢，拘则乏势，放又少则纯
骨无媚，纯肉无力。少墨浮涩，多墨笨钝。比并皆然，任
意所之，自然之理也。若抑扬得所，趣舍无违，随笔廉
“断，触势峰郁，扬波折节，中规合矩，分间下注，浓纤有
方，肥瘦相和，骨力相称；婉婉暧暧，视之不足；棱棱凛
凛，常有生气。适眼合心，便为甲科。众家可识，亦当复
贯串耳；六文可工，亦当复繇习耳。一闻能持，一见能
记，且古且今，不无其人。大抵为论，终归是习。”程邈所以能变《书体》，为之旧也。张芝所以能善书工学之积
也。既旧既积，方可以肆其谈。吾少来乃至不能尝画
甲子，无论于篇纸，老而言之，亦复何谓？正足见嗤于
当今，贻笑于后代，遂有《独冠》之言，览之背热隐真于
是乎累真矣。此真一艺之精，非吾所谓胜事；此道心
之尘，非吾所谓无欲也。